《偶感》
清代·徐大镛

牡丹倾国色，幽兰众香祖。人间极品花，凡卉非其伍。

我为长太息，位置不得所。牡丹蒙秽尘，幽兰插粪土。

空负此美名，无人争快睹。天意茫茫不可窥，后先矛盾乃如许。

既予之以色与香，胡又令其遭际苦。不受沈香亭北风，不沾空谷丛中雨。

可怜憔悴过一生，不及群花随意吐。乃知秽尘粪土中，埋没英才不可数。

吁嗟乎！此恨同今古。

作者简介：徐大镛，字序东，号兰生，天津人。道光壬午举人，官杞县知县。有《见真吾斋集》。